P6_TA(2006)0392

Νανοεπιστήμες και νανοτεχνολογίες

Ψήφισμα του Ευρωπαϊκού Κοινοβουλίου σχετικά με τις νανοεπιστήμες και τις νανοτεχνολογίες: σχέδιο δράσης για την Ευρώπη, 2005-2009 (2006/2004(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής της 7ης Ιουνίου 2005 με τίτλο "Νανοεπιστήμες και νανοτεχνολογίες: σχέδιο δράσης για την Ευρώπη, 2005-2009" (COM(2005)0243),

- έχοντας υπόψη την κοινή έκθεση της Βασιλικής Εταιρείας και της Βασιλικής Ακαδημίας Μηχανικής, της 29ης Ιουλίου 2004, με τίτλο "Νανοεπιστήμες και νανοτεχνολογίες: ευκαιρίες και αβεβαιότητες",

- έχοντας υπόψη τα συμπεράσματα της προεδρίας του Συμβουλίου Ανταγωνιστικότητας της 24ης Σεπτεμβρίου 2004 στις Βρυξέλλες,

- έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής για την ανακοίνωση της Επιτροπής: Προς μία ευρωπαϊκή στρατηγική για τη νανοτεχνολογία [1] και την γνωμοδότησή της για την προαναφερθείσα ανακοίνωση της Επιτροπής της 7ης Ιουνίου 2005 [2],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Βιομηχανίας, Έρευνας και Ενέργειας και τις γνωμοδοτήσεις της Επιτροπής Περιβάλλοντος, Δημόσιας Υγείας και Ασφάλειας των Τροφίμων, της Επιτροπής Εσωτερικής Αγοράς και Προστασίας των Καταναλωτών καθώς και της Επιτροπής Νομικών Θεμάτων (A6-0216/2006),

A. λαμβάνοντας υπόψη ότι Επιτροπή έχει θεσπίσει σχέδιο δράσης για την άμεση εφαρμογή ασφαλούς, ολοκληρωμένης και υπεύθυνης στρατηγικής για τις νανοεπιστήμες και τις νανοτεχνολογίες,

Β. λαμβάνοντας υπόψη ότι οι νανοεπιστήμες και οι νανοτεχνολογίες —ως πολυεπιστημονικοί τομείς— προσφέρουν δυνατότητες για τεράστια οφέλη στην κοινωνία, με την ανάπτυξη νέων προϊόντων, υλικών, εφαρμογών και υπηρεσιών, βελτιώνοντας κατ' αυτόν τον τρόπο την παραγωγικότητα και την ποιότητα ζωής σε ολόκληρη την ΕΕ,

Γ. λαμβάνοντας υπόψη ότι το Συμβούλιο αναγνωρίζει το σημαντικό ρόλο που διαδραματίζουν οι νανοτεχνολογίες σε πολλούς τομείς και τονίζει ότι είναι σημαντικό να συνεχιστεί η παραγωγή επιστημονικών και τεχνολογικών γνώσεων στον τομέα αυτό και να ενθαρρυνθεί η χρήση του στις βιομηχανικές εφαρμογές,

Δ. λαμβάνοντας υπόψη ότι η Ευρωπαϊκή Οικονομική και Κοινωνική Επιτροπή πιστεύει ότι οι νανοτεχνολογίες μπορούν να βοηθήσουν σημαντικά την ΕΕ να επιτύχει τους στόχους που έθεσε το Ευρωπαϊκό Συμβούλιο της Λισσαβώνας,

1. εκφράζει την ικανοποίησή του για το προαναφερθέν σχέδιο δράσης της Επιτροπής, με το οποίο καθορίζονται ορισμένες συγκεκριμένες και αλληλένδετες δράσεις για την άμεση εφαρμογή των νανοεπιστημών και των νανοτεχνολογιών, βάσει τομέων προτεραιότητας που καθορίζονται ανάλογα με τις μελλοντικές ανάγκες·

2. αναγνωρίζει το σημαντικό ρόλο που μπορούν να διαδραματίσουν οι νανοεπιστήμες και οι νανοτεχνολογίες ως καινοτόμες τεχνολογίες ενθαρρύνοντας την επίτευξη των οικονομικών, κοινωνικών και περιβαλλοντικών στόχων της ΕΕ· αναγνωρίζει ότι οι νανοτεχνολογίες έχουν τη δυνατότητα να καλύψουν τις ανάγκες των πολιτών (δημόσια υγεία, ενέργεια, μεταφορές, αειφόρος ανάπτυξη, κ.λπ.) καθώς και να συμβάλουν στους στόχους της ανταγωνιστικότητας και της αειφόρου ανάπτυξης της ΕΕ·

3. επισημαίνει ότι οι τεχνολογικές πλατφόρμες, οι συμβουλευτικές ομάδες εμπειρογνωμόνων, και τα σχέδια δράσης είναι χρήσιμα μέσα που συμβάλλουν στην ανάπτυξη από κοινού συμφωνημένων ερευνητικών θεματολογίων και στρατηγικών ανάπτυξης στον τομέα των νανοτεχνολογιών και των νανοεπιστημών, και, κατά συνέπεια, δημιουργούν νέες θέσεις απασχόλησης και ενισχύουν την οικονομική ανάπτυξη·

4. υποστηρίζει τους στόχους και τις πρωτοβουλίες που εκτίθενται στην προαναφερόμενη ανακοίνωση της Επιτροπής της 7ης Ιουνίου 2005· εκφράζει την ικανοποίησή του για τη σαφή εστίαση της ανακοίνωσης αυτής και του προαναφερθέντος σχεδίου δράσης·

5. παράλληλα, τονίζει ότι πρέπει να αυξηθούν οι δημόσιες επενδύσεις στην Ε&:Α· είναι εν γνώσει του γεγονότος ότι η κατάτμηση του ευρωπαϊκού ερευνητικού τοπίου καταδεικνύει την εύκολη διαθεσιμότητα και τη συγκριτικά αμελητέα δαπάνη για την έρευνα στο χώρο της νανοεπιστήμης αλλά και ότι για τη συγκρότηση και διατήρηση των αναγκαίων μεγάλων εγκαταστάσεων, στις οποίες πρωταρχικό ρόλο παίζουν, για παράδειγμα, οι καθαροί θάλαμοι, οι λιθογραφικές διαδικασίες ή οι ιδιαίτερα δαπανηρές αναλυτικές διαδικασίες πρέπει να είναι διαθέσιμοι οι αντίστοιχοι πόροι· εν προκειμένω, εκφράζει την ανησυχία του για το σημερινό επίπεδο των ευρωπαϊκών δημόσιων επενδύσεων στις νανοεπιστήμες και τις νανοτεχνολογίες, και συνιστά να διατεθούν κατάλληλα οικονομικά μέσα που να αντιστοιχούν στις φιλοδοξίες του προαναφερθέντος σχεδίου δράσης· υποστηρίζει την Επιτροπή στη βούλησή της να ενισχύσει σε μεγάλο βαθμό τους πόρους που προορίζονται για την έρευνα στον τομέα των Ν&Ν, ο οποίος είναι ουσιαστικής σημασίας για το μέλλον της ανάπτυξης της Ευρώπης·

6. κρίνει ότι η Ευρώπη χρειάζεται συνεκτικό σύστημα υποδομής Ε&Α παγκόσμιου επιπέδου για να μπορέσει η ΕΕ να διατηρήσει την ανταγωνιστικότητά της στον τομέα των νανοεπιστημών και των νανοτεχνολογιών· επισημαίνει το γεγονός ότι, για να επιτευχθούν οι ενδεχόμενες "οικονομίες κλίμακας" και λόγω της διεπιστημονικής και πολύπλοκης φύσης της, η υποδομή για Ε&Α στον τομέα των νανοτεχνολογιών χρειάζεται μια κρίσιμη μάζα πόρων που υπερβαίνουν τα μέσα των τοπικών κυβερνήσεων και της βιομηχανίας· αναγνωρίζει, ωστόσο, ότι οι μικρότερης κλίμακας εθνικές πολιτικές Ε&Α ενδέχεται να είναι, ενίοτε, σε καλύτερη θέση να αντιδρούν κατάλληλα στις μεταβαλλόμενες ευκαιρίες και εξελίξεις της αγοράς· συνεπώς, παροτρύνει την Επιτροπή και τα κράτη μέλη να ενισχύσουν και να συντονίσουν τις σχετικές προσπάθειές τους στον τομέα Ε&Α · προς το σκοπό αυτό, θα ήταν χρήσιμη η δημιουργία ελάχιστης κρίσιμης μάζας επιστημόνων και υποδομών σε κάθε κράτος μέλος, με συγκεκριμένη εξειδίκευση στις νανοεπιστήμες και νανοτεχνολογίες και με βάση τις ιδιαιτερότητες κάθε χώρας, έτσι ώστε να δημιουργηθούν τελικά εξειδικευμένα κέντρα αριστείας σε κάποιες χώρες που θα συντονίζονται στο επίπεδο της Ένωσης·

7. εφιστά ιδιαιτέρως την προσοχή στη νανοϊατρική ως πολλά υποσχόμενο διατομεακό χώρο με ριζοσπαστικές τεχνολογίες όπως η μοριακή απεικόνιση και η διαγνωστική, που μπορούν να αποφέρουν εντυπωσιακά οφέλη στην έγκαιρη διάγνωση και στην έξυπνη και οικονομική αγωγή νόσων όπως ο καρκίνος, τα καρδιοαγγειακά προβλήματα, ο διαβήτης, η νόσος του Αλτσχάιμερ και η νόσος του Πάρκινσον· προτρέπει την Επιτροπή καθώς και τις εθνικές και περιφερειακές αρχές να αυξήσουν τις επενδύσεις τους στον τομέα Ε&Α και να συντονίσουν τις προσπάθειές τους μέσω της Ευρωπαϊκής Τεχνολογικής Πλατφόρμας στον τομέα της νανοϊατρικής, η οποία προτάθηκε με το Έβδομο Ερευνητικό Πρόγραμμα Πλαίσιο (ΠΠ7), και με άλλα μέσα, όπως η προτεινόμενη πρωτοβουλία του ΠΠ7 "Περιφέρειες Γνώσης", ώστε να επιτευχθεί η κριτική μάζα σε αυτό τον τομέα·

8. τονίζει το μείζονα ρόλο που πρόκειται να παίξουν οι νανοεπιστήμες και νανοτεχνολογίες στην ανάπτυξη της μοριακής βιολογίας·

9. είναι πεπεισμένο ότι οι πολυεπιστημονικές νανοεπιστήμες και νανοτεχνολογίες πρέπει να προσανατολιστούν στην ανάπτυξη ενέργειας από υδρογόνο, συμπεριλαμβανομένης της ανάπτυξης νέων και αποτελεσματικών μέσων αποθήκευσης υδρογόνου και αποτελεσματικών κυψελίδων καυσίμου καθώς και τεχνολογίας φορέων πληροφοριών με πολύ μεγαλύτερο δυναμικό από το τωρινό·

10. τονίζει την αξιόλογη πρόοδο που έχει συντελεστεί στην Ευρώπη στον τομέα των νανοτεχνολογιών, η οποία βασίζεται σε προσέγγιση από πάνω προς τα κάτω, ιδίως σε τομείς όπως τα νανοστοιχεία, η απόξεση (και η διάβρωση), οι στεγανές επενδύσεις και επιστρώσεις καθώς επίσης η παραγωγή καταλυτών και φωτοδιόδων, συμπεριλαμβανομένου του λεγόμενου γαλάζιου λέιζερ, καθώς και στον τομέα της νανοϊατρικής, των νανοκαλλυντικών και της νανοδιάγνωσης ασθενειών·

11. πιστεύει ότι το επίπεδο της βασικής ευρωπαϊκής έρευνας μπορεί να καταστήσει δυνατή την εξεύρεση τεχνολογικών μέσων που θα οδηγήσουν στην υιοθέτηση προσέγγισης "από το ειδικό στο γενικό", ιδίως στο νανοηλεκτρονικό τομέα·

12. πιστεύει ότι οι δράσεις για την επιτάχυνση της ανάπτυξης της τεχνολογίας πρέπει να συνοδεύονται από μέτρα πολιτικής ώστε να εξασφαλιστεί η διείσδυση των υφιστάμενων τεχνολογιών στην αγορά· σημειώνει ότι τα πρότυπα μπορούν να προσφέρουν ίσες ευκαιρίες για τις αγορές και το διεθνές εμπόριο και είναι προϋπόθεση για το θεμιτό ανταγωνισμό, τις συγκριτικές αξιολογήσεις κινδύνου και τα ρυθμιστικά μέτρα· καλεί, συνεπώς, την Επιτροπή και το Συμβούλιο να άρουν τους τυχόν φραγμούς που συνιστούν η έλλειψη προτύπων και η ασαφής νομοθεσία, οι οποίοι εμποδίζουν, αδικαιολόγητα την υιοθέτηση των νανοτεχνολογιών και νανοεπιστημών στην Ευρώπη, πράγμα που δεν επιτρέπεται να επιφέρει νέες γραφειοκρατικές επιβαρύνσεις·

13. τονίζει ότι είναι σημαντικό να δημιουργηθεί το "τρίγωνο γνώσης" (δηλ. εκπαίδευση, έρευνα και καινοτομία) που απαιτείται για τον Ευρωπαϊκό Χώρο Έρευνας· θεωρεί ότι, για να επιτευχθεί η απαιτούμενη συνέργεια μεταξύ έρευνας, εκπαίδευσης και καινοτομίας, χρειάζεται μια γενική προσέγγιση για τη μεταφορά γνώσεων και την ανάπτυξη διατομεακών ανθρώπινων πόρων· καλεί, συνεπώς, τα κράτη μέλη να εκπονήσουν στρατηγικές για τη βελτίωση της μεταφοράς γνώσεων και να αντιμετωπίσουν την έλλειψη δεξιοτήτων, δίνοντας μεγαλύτερη έμφαση στην εκπαίδευση στις φυσικές επιστήμες και προσελκύοντας περισσότερους σπουδαστές σε πολυεπιστημονικούς τομείς της νανοεπιστήμης που συνδέονται με τις θετικές επιστήμες· χαιρετίζει την προσπάθεια της Επιτροπής για την υποστήριξη δικτύων ερευνητικής κατάρτισης στις νανοτεχνολογίες, και καλεί τα κράτη μέλη, τόσο το καθένα ξεχωριστά όσο και σε στενή συνεργασία μεταξύ τους, να δημιουργήσουν πολυτομεακά δίκτυα που να συνδυάζουν τις νανοτεχνολογίες με ευρύ φάσμα ερευνητικών τομέων, με στόχο την ανάπτυξη νέων υβριδικών τεχνολογιών·

14. θεωρεί ότι η βιομηχανία, τα ιδρύματα ερευνών και τα χρηματοπιστωτικά ιδρύματα θα πρέπει να συνεργάζονται για να εξασφαλίσουν ότι η άριστη Ε&Α στον τομέα των νανοεπιστημών και νανοτεχνολογιών οδηγεί σε νέα προϊόντα και διαδικασίες· πιστεύει ότι τα κράτη μέλη θα πρέπει να επιταχύνουν και να τονώσουν τη διαδικασία αυτήν, δίνοντας μεγαλύτερο βάρος στη βελτίωση του επιχειρηματικού κλίματος για τις επιχειρήσεις του τομέα των νανοτεχνολογιών στη χώρα τους, ιδίως δε για τις νεοσύστατες, τις μικρομεσαίες και τις καινοτόμες επιχειρήσεις· θεωρεί, εν προκειμένω, ότι η προστασία των δικαιωμάτων πνευματικής ιδιοκτησίας έχει ουσιώδη σημασία για την καινοτομία, τόσο για την προσέλκυση αρχικών επενδύσεων όσο και για την εξασφάλιση μελλοντικών εσόδων· καλεί την Επιτροπή να αναπτύξει πρότυπα για την προστασία των δικαιωμάτων πνευματικής ιδιοκτησίας και μοντέλα για τις συμφωνίες αδειών εκμετάλλευσης·

15. αποδοκιμάζει το γεγονός ότι η κατοχύρωση των εφευρέσεων νανοεπιστημών και νανοτεχνολογιών με δίπλωμα ευρεσιτεχνίας στην Ευρώπη εξελίσσεται με βραδείς ρυθμούς· καλεί την ΕΕ να δημιουργήσει σύστημα παρακολούθησης της κατοχύρωσης των ευρεσιτεχνιών νανοεπιστημών και νανοτεχνολογιών, το οποίο θα ελέγχεται από το Ευρωπαϊκό Γραφείο Διπλωμάτων Ευρεσιτεχνίας (ΕΓΔΕ)·

16. ενθαρρύνει τις γενικές μεταρρυθμίσεις στο χώρο του ευρωπαϊκού συστήματος ευρεσιτεχνιών με στόχο τη μείωση του κόστους της κατοχύρωσης των ευρεσιτεχνιών καθώς και τη βελτίωση της πρόσβασης στην κατοχύρωση ευρεσιτεχνιών για τις μικρομεσαίες επιχειρήσεις· τονίζει την ανάγκη για μεγαλύτερη διαφάνεια και σαφή όρια στο πεδίο δράσης που αφορά την προστασία της κατοχύρωσης των ευρεσιτεχνιών·

17. είναι πεπεισμένο ότι η δυνατότητα της Ευρώπης να αποκτήσει και να διατηρήσει την πρωτοκαθεδρία στον τομέα αυτόν εξαρτάται από τις δυνατότητες συντονισμού της· επαναλαμβάνει ότι απαιτείται ένα και μοναδικό κεντρικό σημείο συντονισμού και ότι η ΕΕ πρέπει να εκφράζεται με μια φωνή διεθνώς, εν όψει μάλιστα των προκλήσεων που συνάπτονται με την προστασία των διπλωμάτων ευρεσιτεχνίας στην Κίνα· καλεί, συνεπώς, την Επιτροπή και τα κράτη μέλη να επινοήσουν μηχανισμούς για τον ουσιαστικό συντονισμό των δράσεων στον τομέα αυτόν· καλεί μετ' επιτάσεως την Επιτροπή να συμπεριλάβει στη χάραξη της πολιτικής της όλες της δραστηριότητες εντός του ΟΟΣΑ (π.χ. ορισμούς εννοιών, ορολογία, διαχείριση κινδύνων) και της Unesco (ηθικές παράμετροι)·

18. αναγνωρίζει ότι ουσιώδες στοιχείο της υπεύθυνης στρατηγικής είναι η ενσωμάτωση των κοινωνικών μελημάτων καθώς και των μελημάτων υγείας και ασφάλειας στην τεχνολογική ανάπτυξη των νανοεπιστημών και των νανοτεχνολογιών· εν προκειμένω, παροτρύνει την Επιτροπή, τα κράτη μέλη και την ευρωπαϊκή βιομηχανία να αρχίσουν ουσιαστικό διάλογο με όλους τους ενδιαφερομένους, ώστε να καθοδηγήσουν τις εξελίξεις με γνώμονα τη βιωσιμότητα·

19. εμμένει στην άποψη ότι, καθόλη τη διάρκεια του κύκλου ζωής των προϊόντων των νανοεπιστημών και νανοτεχνολογιών, θα πρέπει να πραγματοποιείται αξιολόγηση των τεχνολογικών κινδύνων που ενέχουν (από τη σύλληψη έως τη διάθεση ή την ανακύκλωση), για την ανθρώπινη υγεία, τους καταναλωτές, τους εργαζομένους και το περιβάλλον·

20. συνιστά να αναφέρεται στους καταλόγους συστατικών των προϊόντων κατανάλωσης η προσθήκη βιομηχανικώς παραγόμενου υλικού νανοσωματιδίων·

21. τονίζει την ανάγκη για τον σεβασμό των αυστηρών δεοντολογικών αρχών και επιδοκιμάζει τις προγραμματισμένες ανασκοπήσεις σε θέματα όπως οι μη θεραπευτικές βελτιωτικές επεμβάσεις στον άνθρωπο και η σχέση μεταξύ νανοεπιστημών και νανοτεχνολογιών και ιδιωτικής ζωής του ατόμου· αναμένει ότι οι ανασκοπήσεις θα είναι δημόσιες και θα περιλαμβάνουν λεπτομερή ανάλυση της νανοϊατρικής·

22. υποστηρίζει τη δημιουργία επιτροπών δεοντολογίας οι οποίες, μέσω ανεξάρτητων επιστημονικών γνωμοδοτήσεων, θα συμβάλουν στην καλή πληροφόρηση του κοινού και στη δημιουργία ενός κλίματος εμπιστοσύνης όσον αφορά τους ενδεχόμενους κινδύνους και τα πλεονεκτήματα που συνεπάγεται η εκμετάλλευση των ανακαλύψεων στον τομέα των νανοτεχνολογιών·

23. επιδοκιμάζει τη διαβούλευση που πραγματοποιήθηκε για τη συγκεκριμένη πρόταση και ενθαρρύνει την Επιτροπή να εξακολουθήσει να βελτιώνει τις εργασίες της ώστε να μπορέσει να ανταποκριθεί στην αυξανόμενη ζήτηση για καλύτερη ρύθμιση·

24. εκφράζει την ικανοποίησή του για την πρόθεση της Επιτροπής να συντάξει κατάλληλο πολύγλωσσο ενημερωτικό υλικό για διάφορες ηλικιακές ομάδες προκειμένου να τις ευαισθητοποιήσει όσον αφορά την πρόοδο και τα αναμενόμενα οφέλη των νανοεπιστημών και των νανοτεχνολογιών· παροτρύνει την Επιτροπή να το πράξει συνεργαζόμενη στενά με τα κράτη μέλη· η Επιτροπή πρέπει να επεξεργαστεί επικοινωνιακή στρατηγική, για να ευαισθητοποιήσει την κοινή γνώμη σχετικά με τις τεράστιες ευκαιρίες που προσφέρει η νανοτεχνολογία και να κατασιγάσει τους φόβους της· στο πλαίσιο αυτής της επικοινωνιακής στρατηγικής, η Επιτροπή θα πρέπει επίσης να στραφεί σε ιδέες όπως το "NanoScience-Truck" στο πλαίσιο ανοικτών περιοδευουσών επιδείξεων (roadshow) ή βραβείο νανοτεχνολογίας·

25. καλεί τη βιομηχανία να ενστερνιστεί την κοινή προσπάθεια και την προτρέπει να συμμετάσχει στην ανάπτυξη νανοτεχνολογιών, λαμβάνοντας υπόψη της τις ευρύτερες επιπτώσεις τους για την οικονομία, την κοινωνία, την υγεία, την ασφάλεια και το περιβάλλον και ενεργώντας σύμφωνα με τις αρχές της εταιρικής κοινωνικής ευθύνης· στο πλαίσιο αυτό, τονίζει ότι οι επιχειρήσεις, οφείλουν να συμβάλουν στην αντικειμενική πληροφόρηση σχετικά με τις επιστημονικές ανακαλύψεις στον τομέα των νανοεπιστημών και νανοτεχνολογιών, των χρήσεων για τις οποίες προορίζονται, καθώς και των κινδύνων και των πλεονεκτημάτων που συνεπάγονται για την κοινωνία·

26. τονίζει ότι όλες οι εφαρμογές και χρήσεις των νανοεπιστημών και νανοτεχνολογιών θα πρέπει να ανταποκρίνονται στο υψηλό επίπεδο προστασίας της ανθρώπινης υγείας, των καταναλωτών, των εργαζομένων και του περιβάλλοντος που έχει θεσπίσει η Ευρωπαϊκή Ένωση και εμμένει στην ανάγκη κωδικοποίησης των νανοϋλικών, η οποία θα οδηγήσει στη θέσπιση προδιαγραφών που με τη σειρά τους θα ενισχύσουν την προσπάθεια εντοπισμού ενδεχόμενων κινδύνων, καλεί δε την Επιτροπή να αναλάβει τις αναγκαίες προς τούτο πρωτοβουλίες·

27. υπογραμμίζει τη σημασία της μικρογράφησης των προϊόντων, με στόχο τη μείωση των αποβλήτων και μια καλύτερη χρήση της ενέργειας·

28. τονίζει ότι οι γνώσεις σχετικά με τις δυνητικές βλάβες της υγείας και του περιβάλλοντος που προκαλούν τα νέα, συνθετικά νανοσωματίδια εξακολουθούν να είναι περιορισμένες και ότι, κατά συνέπεια, θα πρέπει να διερευνηθούν, σύμφωνα με την αρχή της πρόληψης, οι επιπτώσεις των νανοσωματιδίων που δεν είναι ευδιάλυτα ή βιοαποικοδομήσιμα, πριν από τη διάθεση αυτών των σωματιδίων στην αγορά·

29. καλεί την Επιτροπή να αποδώσει ιδιαίτερη προσοχή στην ανάπτυξη των νανοεπιστημών και των νανοτεχνολογιών στα νέα κράτη μέλη, χορηγώντας τους πιστώσεις για τον προσδιορισμό ιδίων ερευνητικών χαρακτηριστικών και ταυτόχρονα ενισχύοντας περαιτέρω την πρωτοκαθεδρία που έχουν οι σημαντικότερες ευρωπαϊκές μονάδες, με σκοπό να παίξει η ΕΕ πρωταγωνιστικό ρόλο διεθνώς·

30. υπογραμμίζει τη σημασία που έχει η διεθνής συνεργασία στον τομέα των νανοεπιστημών και των νανοτεχνολογιών· καλεί την Επιτροπή να συσφίξει περαιτέρω τις εξαιρετικές ήδη σχέσεις, ιδίως με τους Ρώσους επιστήμονες, και να εξετάσει τις δυνατότητες και τα όρια συνεργασίας με την Κίνα και την Ινδία στον τομέα αυτόν· ζητεί από την Επιτροπή να ενισχύσει τη διεθνή συνεργασία με στόχο την εναρμόνιση της διαδικασίας κατοχύρωσης των ευρεσιτεχνιών στο χώρο των νανοεπιστημών και νανοτεχνολογιών μεταξύ της ΕΕ, των ΗΠΑ και Ιαπωνίας· υπογραμμίζει το γεγονός ότι ο διάλογος θα πρέπει να ενταθεί σύμφωνα με τις υποχρεώσεις που έχει θέσει ο ΠΟΕ.

31. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών.

[1] ΕΕ C 157 της 28.6.2005, σ. 22.

[2] INT/277-CESE 1237/2005.

--------------------------------------------------